## Educació convoca estades formatives en empreses per al professorat d’FP i Ensenyaments Artístics i Esportius

*** La duració de les estades serà d’un mínim de 20 hores i d’un màxim de 50 hores
* La sol·licitud ha de fer-se de manera telemàtica i el termini finalitza el pròxim 26 de març**

La Conselleria d’Educació, Universitats i Ocupació ha convocat estades de formació per al professorat amb atribució docent en Formació Professional i en Ensenyaments Artístics Professionals i Esportives, que ocupe lloc docent durant el present curs acadèmic en centres públics i privats concertats dependents de la Conselleria.

Les estades, que es duran a terme en empreses, organitzacions o institucions situades a Espanya durant el curs 2023-2024, tenen com a finalitat millorar el desenvolupament professional d’este personal en oferir-li la possibilitat de formar-se en entorns professionals reals.

La duració de les estades tindrà un mínim de 20 hores i un màxim de 50 i el professorat farà al dia un mínim de tres hores i un màxim de huit, sense que el còmput setmanal excedisca de 30 hores. A més, en cap cas podrà coincidir amb l’horari lectiu del professorat ni interferir en les activitats lectives dels centres.

La sol·licitud ha de fer-se de manera telemàtica a través de l’[enllaç](http://ceice.gva.es/va/web/formacion-profesorado) següent i el termini estarà obert fins al pròxim 26 de març.

Les estades podran començar a partir del dia hàbil següent de la publicació de la resolució definitiva del procediment de selecció en la pàgina web de la Subdirecció General de Formació del Professorat, i podran fer-se fins al 31 de juliol de 2024.

Objectius i avaluació

Entre els objectius que es pretenen aconseguir amb esta activitat figuren conéixer l’organització, funcionament i gestió interna dels sectors productius o organitzacions sense ànim de lucre o adquirir experiències de l’àmbit laboral en l’entorn real de treball.

Així mateix, també es busca potenciar l’aplicació en el centre educatiu dels coneixements i tècniques adquirits, fomentar la col·laboració entre el professorat i els diferents sectors productius o possibilitar acords que milloren la programació del mòdul de Formació en Centre de Treball i de projectes de formació dual.

El Cefire d’Alcoi i el Cefire específic de Formació Professional i Ensenyaments Artístics i Esportius duran a terme el seguiment i l’avaluació d’estes estades formatives i, per a fer-ho, les persones participants hauran d’entregar de manera telemàtica una memòria final original i personalitzada.

Estos Cefires seran els responsables de certificar i realitzar la inscripció en el registre de formació, una vegada finalitzat el període de realització de les estades establit en la convocatòria.

Així, el professorat que haja participat en les estades, i dispose d’una avaluació favorable, tindrà dret a la certificació de les hores totals fetes (fins a un màxim de 50 hores) i les empreses, organitzacions o institucions col·laboradores rebran un certificat acreditatiu de la seua participació.

Fecha: 06/03/2024